L'article 17.1 del Decret 379/2006, de 10 d'octubre, pel qual s'aprova el Pla territorial sectorial d'equipaments comercials (PTSEC), determina que es delimita com a annex gràfic amb caràcter normatiu el perímetre corresponent a les trames urbanes consolidades de tots els municipis de més de 25.000 habitants i de les capitals de comarca.
En aquest sentit, el municipi d'Igualada té delimitada la seva trama urbana consolidada (TUC) a l'annex 3 del Decret 379/2006, de 10 d'octubre, pel qual s'aprova el PTSEC.
Així mateix, l'article 19 del Decret 379/2006, de 10 d'octubre, pel qual s'aprova el PTSEC, estableix que les delimitacions de les trames urbanes consolidades podran ser modificades per incorporar sectors de planejament urbanístic que disposin de planejament derivat aprovat definitivament i vigent, i que es considerarà element essencial en aquesta delimitació que el sector de planejament prevegi com a mínim dos-cents cinquanta habitatges, amb tipologia d'eixample plurifamiliar i amb una densitat superior a quaranta habitatges per hectàrea.
D'altra banda, l'article 19 preveu que aquestes modificacions de les delimitacions de les trames urbanes consolidades han de ser aprovades mitjançant una ordre del conseller competent en matèria de comerç.
En data 6 de maig de 2009 l'Ajuntament d'Igualada sol·licita la modificació de la delimitació de la TUC del seu municipi, per tal d'incorporar una àrea de centralitat, que no correspon a un sector urbanístic determinat o a un planejament derivat concret, sinó que inclou àmbits de diferents planejaments que no s'especifiquen ni s'acrediten documentalment.
D'acord amb la documentació presentada, es desprèn que els àmbits que es volen incorporar són les parts nord i sud de l'avinguda Catalunya.
El 19 de maig de 2009 la Direcció General de Comerç va requerir a l'Ajuntament d'Igualada que completés la documentació respecte a la part nord de l'avinguda de Catalunya i que acredités el planejament, el nombre d'habitatges, la seva tipologia i la densitat, així com els usos admesos i els paràmetres del sostre comercial, tenint en compte els paràmetres previstos a l'article 19 del Decret 379/2006, de 10 d'octubre, pel qual s'aprova el PTSEC.
El 29 de maig de 2009 l'Ajuntament d'Igualada presenta un escrit on s'indica que la part nord de l'avinguda Catalunya correspon al planejament de la modificació puntual del PGOU a diversos subsectors situats al nord de l'avinguda Catalunya i entre l'avinguda Montserrat i el carrer Mossèn Josep Forn, que està qualificat amb les zones següents: sistema de parcs i jardins urbans (clau 2), sistema general d'equipaments comunitaris.
Palau firal (clau 3f), zona centre direccional (clau X), on no s'admet l'ús residencial i, per tant, no hi ha habitatges.
L'Ajuntament manifesta, però, que.en relació amb les consideracions respecte als habitatges, és posa en relleu que el comerç que es projecta en aquesta àrea de centralitat és un comerç no vinculat directament als habitatges del seu entorn, sinó vinculat al flux de persones que es mouen dins d'aquesta àrea; persones que poden ser tant de l'entorn immediat com de la ciutat d'Igualada i dels pobles que conformen la comarca de l'Anoia..
El 16 de juny de 2009, la Direcció General de Comerç proposa denegar l'àmbit proposat a la sol·licitud de modificació de la trama urbana consolidada, atès que la part sud de l'avinguda Catalunya ja està dins la TUC d'Igualada, i a la part nord de l'avinguda Catalunya no hi ha ús residencial ni habitatges i, per tant, no compleix els paràmetres de nombre d'habitatges ni de densitat de l'article 19 del Decret 379/2006, de 10 d'octubre, pel qual s'aprova el PTSEC.
D'acord amb l'article 19.2 del Decret esmentat, en data de 30 de juny de 2009, s'ha donat tràmit d'audiència a l'Ajuntament d'Igualada, i s'ha escoltat la Comissió d'Equipaments Comercials en la sessió de 2 de juliol de 2009.
El 10 de juliol de 2009 l'Ajuntament d'Igualada presenta al·legacions en les quals fa una sèrie de consideracions i, entre d'altres, al·lega que.en l'expedient presentat per aquest ens local, a l'entorn de l'àrea de centralitat definida pel planejament territorial municipal i supramunicipal s'estén un nucli residencial amb 541 habitatges amb tipologia d'eixample plurifamiliar (291 habitatges més dels que requereix l'article 19 del PTSEC), amb una densitat de 41 habitatges per hectàrea.
A això han de sumar-se les 180 habitacions de l'Hospital General d'Igualada i Comarca, que compta amb un aforament de 2.300 persones..
L'informe de la directora general de Comerç, de 16 de juliol de 2009, sobre les al·legacions presentades per l'Ajuntament d'Igualada, proposa desestimar-les, ja que els habitatges corresponen a un sector de planejament de la part sud de l'Avinguda Catalunya ja inclòs dins la trama urbana consolidada d'Igualada i, per tant, no es pot demanar la incorporació, ni comptabilitzar-ne els habitatges (541 habitatges) per incorporar un nou sector de planejament on no hi habitatges ni s'admet l'ús residencial i que no compleix per si mateix els paràmetres de l'article 19 del Decret esmentat.
D'acord amb els informes de 16 de juny i de 16 de juliol de 2009 de la directora general de Comerç,
Denegar la sol·licitud de modificació de la trama urbana consolidada d'Igualada presentada per l'Ajuntament, atès que no compleix els requisits de l'article 19 del Decret 379/2006, de 10 d'octubre, pel qual s'aprova el Pla territorial sectorial d'equipaments comercials (PTSEC).
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos a comptar de l'endemà de la seva publicació al DOGC, sens perjudici de poder interposar qualsevol altre recurs que es consideri procedent.
Barcelona, 29 de juliol de 2009